text: Høsten er i gang: Nu bliver de første juletræer fældet
  13 november 2016 kl. 16.32
  Europas største leverandør af juletræer ligger i Sønder Omme – og i denne weekend er de gået i gang med at fælde juletræer. 
  Der er under seks uger til juleaften, og julestressen har for de fleste endnu ikke meldt sig.
  Ved Green Team Group i Sønder Omme er der dog fuld fart på i denne weekend. Her er de nemlig gået i gang med årets høst: To millioner juletræer.
  De er Europas største leverandør af juletræer, og hvert år leverer de hundredetusindvis af træer til stort set hele Europa. Træerne er som regel omkring ti år, når de bliver fældet, og skal man tro dem i Sønder Omme, så bliver træerne flotte i år.
  - Der har været godt vejr og gode forhold, så det bliver nogle pæne træer i år, siger Marius Sørensen, der er produktionsdirektør ved Green Team Group.
  Og faktisk har de lidt ekstra travlt i år, da juleaften falder på en lørdag.
  - Det betyder, julehandlen starter en uge før i år. Træerne skal være i butikkerne første søndag i advent, så de kan pynte i haverne. Så vi skal have dem afsted, fortæller Marius Sørensen.
  
  Prispres på juletræer
  De seneste år er der kommet flere juletræer på markedet, og det betyder, at juletræsproducenterne bliver presset på prisen.
  - Der er et lidt større udbud af juletræer i hele Europa, derfor er der prispres på tæerne i år. Men for træerne er det et rigtigt godt år. Det er længe siden, vi har haft frost i november.
  Samtidig stiller det krav til producenterne om fleksibilitet og effektivitet, at markedet for juletræer er presset.
  - I sådan en konkurrencesituation er det vigtigt, man bliver mere effektiv, mener Marius Sørensen.
  Green Team Group leverer kun få træer til Danmark – langt de fleste bliver eksporteret til andre europæiske nationer. Danskerne bruger omkring én million juletræer hvert år.
  